
ACORD 34/2008, DE 18 DE MARÇ, DEL PLE DEL CONSELL DE L’AUDIOVISUAL DE CATALUNYA

I. En data 14 de març de 2007 el Consell va aprovar, mitjançant l’Acord 83/2007, els “Criteris d’interpretació de les obligacions que integren el règim dels prestadors del servei de televisió digital terrestre d’àmbit local en matèria de programació original, producció pròpia, emissió en cadena i sindicació de continguts”, prèviament aprovats per la Comissió d’Operadors de data 30 de gener de 2007. Així mateix, el Consell va aprovar també sotmetre l’esmentat Acord a consulta pública durant un període de dos mesos a fi i efecte de rebre les corresponents aportacions, suggeriments i comentaris per part de qualsevol ciutadà interessat, prèviament a la seva aprovació definitiva.

Un cop conclòs l’esmentat període de consulta pública a través de la pàgina web del Consell, i a la vista de les diferents al·legacions presentades, el Gabinet de la Presidència i l’Àrea Jurídica del Consell han informat el següent:

“INFORME EN RELACIÓ AMB LES AL·LEGACIONS PRESENTADES A LA PROPOSTA DE CRITERIS D’INTERPRETACIÓ DE LES OBLIGACIONS QUE INTEGREN EL RÈGIM DELS PRESTADORS DEL SERVEI DE TELEVISIÓ DIGITAL TERRESTRE D’ÀMBIT LOCAL EN MATÈRIA DE PROGRAMACIÓ ORIGINAL, PRODUCCIÓ PRÒPIA, EMISSIÓ EN CADENA I SINDICACIÓ DE CONTINGUTS.

1.- Introducció.

Les al·legacions presentades durant la consulta pública a què ha estat sotmesa la proposta de referència es poden dividir en dos grans grups: en primer lloc, aquelles que recollint i assumint els criteris establerts, els prenen com a punt de partida per a la formulació de tot un seguit de propostes per a precisar-los i complementar-los; i en segon lloc aquelles que consisteixen essencialment en la formulació d’observacions i discrepàncies respecte de l’orientació i finalitats de la proposta. 

2.- Al·legacions que pretenen precisar i complementar la proposta de criteris.

Es tracta de les al·legacions formulades per part de la Xarxa Audiovisual Local, TV Costa Brava, Mola TV, Televisions Locals de Proximitat, Cat4 TV, Consorci Digital Mataró-Maresme, Badalona Comunicació, Barcelona TV i Comunicàlia. Les al·legacions poden sistematitzar-se de la manera següent, tenint en compte, en qualsevol cas, que no tots els interessats recullen totes i cadascuna d’elles, si bé existeix, essencialment, una certa uniformitat en quant al model.

a) Se sol·licita que la imputació del percentatge del temps de redifusió (25%) d’un determinat contingut en relació amb el còmput corresponent a la programació original (i/o fins i tot la producció pròpia) es pugui dur a terme, igualment, en les franges corresponents a les 23:00 a 25:00 hores, 16:00 a 20:00 hores i 8:00 a 14:00 hores. Resposta: La Llei és taxativa a l’hora d’establir les franges d’emissió obligatòria de programació original, de tal forma que fora d’aquestes no es pot computar cap temps d’emissió. Això no obstant, es proposa computar amb un 100% de percentatge del temps de difusió la reemissió, dins les franges legalment previstes, de continguts relacionats amb notícies o altres esdeveniments que tinguin un clar interès i vinculació respecte de la comunitat local corresponent, sempre i quan aquesta reemissió es dugui es dugui a terme al llarg d’un màxim de vint-i-quatre hores respecte a la primera emissió. 

b) Se sol·licita que les tres repeticions previstes en el punt anterior computin en un 50% durant el cap de setmana, atesa la dificultat generalitzada de garantir els mínims de producció original el cap de setmana. Resposta: La proposta ha estat objecte de resposta a l’apartat anterior. Això no obstant, es proposa acollir l’esmentat còmput del 50% en relació al cap de setmana, sempre i quan les repeticions s’emetin dins les franges horàries d’emissió legalment establertes.

c) Es proposa que entre el 15 de juliol i el 15 de setembre (període estival) les televisions tinguin la possibilitat de computar les remissions de sèries de programes de producció pròpia com si fossin originals, amb un màxim de tres repeticions íntegres en un període de 5 anys. Resposta: Tal com es formula i s’argumenta a la proposta de criteris, la producció pròpia i la programació original no són conceptes sinònims, de tal forma que no poden ser necessàriament vinculats. Es proposa acceptar l’al·legació en el sentit que, dins les franges legalment previstes, la reemissió de programes originals durant el període estival pugui computar al 100%, a la vista dels problemes que efectivament planteja l’esmentat període als prestadors.

d) Es proposa que en relació a les pel·lícules i documentals de què s’adquireixen els drets d’emissió i s’incorporen dins d’un contenidor de producció pròpia, es comptabilitzi la part proporcional a la durada de la producció pròpia, sempre i quan aquesta producció superi els 15 minuts de durada. Resposta: un cop més, cal puntualitzar que hom no pot confondre producció pròpia amb programació original. D’altra banda, la presència d’una part significativa (més de 15 de minuts) de programació original dins un programa contenidor de pel·lícules i documentals hauria de permetre computar íntegrament aquesta part com a programació original, sempre i quan la major part del programa sigui emès dins les franges horàries legalment establertes.

e) Es proposa que es prevegi la possibilitat de superar el límit de 25 hores setmanals d’emissió simultània per poder programar la retransmissió d’esdeveniments especials en cadena, com ara la diada de l’Onze de Setembre, els especials d’eleccions, etc, prèvia autorització del Consell. Resposta: En els supòsits en què existeixi una impossibilitat constatable d’emetre mitjançant senyals diversos esdeveniments d’especial rellevància i interès des del punt de vista de l’accés dels ciutadans a la informació, i amb independència de la tecnologia efectivament emprada, no es considerarà que la retransmissió coincident dels mateixos entra dins del concepte legal d’emissió simultània.

3.- Al·legacions que formulen observacions i discrepàncies respecte de l’orientació i finalitats de la proposta.

a) Al·legacions formulades per part d’M&M Infonet Associated:

a.1.- Els criteris d’interpretació que es contenen a la proposta constitueixen un frau de llei que permet vulnerar les limitacions legals imposades a les emissions en cadena, aplicant una redefinició contra llei de les bases del concurs i, en conseqüència, dels compromisos assumits per part dels adjudicataris. Resposta: tal com es desprèn d’una lectura mínimament atenta del contingut de la proposta del Consell, es tracta de la formulació de tot un seguit de criteris interpretatius que permetin omplir de contingut i sistemàtica les diferents normes legals aplicables, tot aportant un major grau de seguretat jurídica als prestadors. No existeix doncs cap mena de contradicció ni alteració de les bases a partir de les quals es varen adjudicar les concessions corresponents, sinó només i estrictament una major precisió i acotament del marc normatiu aplicable a la prestació del servei.

a.2.- El projecte d’instrucció és ambigu i no respon a les mínimes exigències de seguretat jurídica. Resposta: tal com assenyalen els propis al·legants en altres llocs del seu escrit, la proposta formula una sèrie de criteris d’interpretació, però en cap cas es tracta d’un projecte d’instrucció, és a dir, de disposició de caràcter general. En cap moment el Consell ha fet una afirmació en aquest sentit, i el procediment d’aprovació que s’està seguint difereix del de les instruccions. Això explica també, òbviament, que la proposta no presenti la forma de text articulat. Cal insistir un cop més en què el Consell, amb la proposta de referència, no pretén innovar l’ordenament i per tant modificar el règim normatiu al qual es troben subjectes els prestadors del servei de televisió digital local, sinó que es tracta d’explicitar els criteris sobre la base dels quals les diferents normes seran objecte d’interpretació i d’aplicació quan correspongui.

b) Al·legacions formulades per part de l’Associació Catalana de Televisió:

b.1.- Sobre la base del principi de “favor libertatis” contingut a la jurisprudència constitucional, les limitacions a les emissions coincidents o en cadena han de procedir necessàriament de la llei, sense que pugui establir aquest tipus de limitacions l’exercici d’una activitat discrecional d’una altra institució, com ara el Consell. Resposta: Tal com s’ha assenyalat abans, la formulació dels criteris de referència no respon a l’exercici de cap potestat discrecional, sinó exclusivament a la voluntat del Consell d’explicitar els criteris sobre la base dels quals les diferents normes seran objecte d’interpretació i d’aplicació quan correspongui. No es tracta, en definitiva, de la introducció d’altres limitacions o regulacions diferents de les contingudes al règim jurídic aplicable als prestadors del servei de televisió digital local.

b.2.- La disposició addicional 30.2 de la Llei 62/2003 de 30 de desembre modifica i deroga parcialment l’article 7 de la Llei 41/1995, de 22 de desembre, de televisions locals, tot permetent l’emissió en cadena en un nombre molt més ampli de supòsits que els contemplats a la proposta de criteris: quan les emissions coincidents no siguin simultànies o, en el cas de ser-ho, la connexió dels serveis de difusió corresponents no ultrapassi les cinc hores diàries i vint-i-cinc setmanals. En qualsevol cas, i en conseqüència, l’àmbit legítim i exclusiu d’intervenció del Consell se circumscriuria a l’autorització dels supòsits en què es pretengués ultrapassar aquests darrers límits quantitatius. Resposta: d’acord amb la jurisprudència del Tribunal Suprem, les derogacions tàcites s’han d’interpretar de forma necessàriament restrictiva i només quan existeixi una contradicció insalvable entre dues normes aparentment enfrontades. En puritat, i tal com s’havia ja assenyalat a la proposta de criteris sotmesa a consulta pública, la norma esmentada en primer lloc no modifica el precepte darrerament citat, sinó que acota les possibilitats d’emissió simultània de continguts, sens perjudici dels altres límits que igualment s’estableixen. Dit d’altra forma: la Llei 62/2003 concreta i limita els supòsits d’emissió simultània de continguts de forma més restrictiva que el límit genèric del 25% previst a l’article 7 de la Llei 41/1995; això no obstant, en cap moment altera la definició de cadena i els límits a l’emissió de continguts merament coincidents que igualment preveu l’esmentat precepte. En conseqüència, la interpretació proposada no pot ser acceptada.

b.3.- El Consell no pot decidir de forma discrecional la noció de sindicació de continguts, especialment mitjançant la formulació d’una definició que no recull literalment les paraules del plec de clàusules.  Resposta: La sindicació de continguts és un concepte jurídic indeterminat que ha de ser necessàriament definit per part de l’autoritat de regulació com a condició prèvia a la seva aplicació. Aquesta tasca de definició, doncs, no és ni pot ser discrecional, sinó que consisteix en un exercici estrictament hermenèutic que parteix de les diferents normes aplicables, però que incorpora igualment, a la vista i com a conseqüència de la necessitat de precisar-les i acotar-les en major mesura, els trets definitoris comunament acceptats per part de la comunitat científica dins l’àmbit de la comunicació.

b.4.- Se sol·licita que la proposta incorpori una adequada delimitació del concepte legal de formació de cadenes, a la vista dels canvis legislatius operats per part de la disposició addicional 32 de la Llei 62/2003, de 30 de desembre, i l’article 3.10 de la Llei 10/2005, de 10 de juny.  Resposta: Tal com s’indica al propi títol de la proposta, es tracta de la formulació de criteris d’interpretació en relació amb les obligacions que integren el règim de prestació del servei de televisió digital terrestre local, pel que fa, entre altres aspectes estrictament relacionats amb els continguts, a l’emissió en cadena. En conseqüència, la proposta no ha tingut la voluntat en cap moment de delimitar l’àmbit legítim de la formació de cadenes sobre la base de l’existència de determinades posicions, estructures o acords que permetin el control de més d’una societat o la titularitat de diversos títols habilitants. Aquesta és una matèria vinculada al règim legal de tutela del pluralisme que escapa completament de l’àmbit de la proposta. No procedeix doncs que el Consell es pronunciï sobre aquesta matèria en el present context.

Barcelona, 9 de gener de 2008”

II. El Consell de l'Audiovisual de Catalunya, en exercici de les seves competències, ha participat de forma decisiva en el procés d'implantació de la televisió digital local en el nostre país. Aquesta institució va emetre el seu informe preceptiu i vinculant en ocasió de l'elaboració del plec de clàusules que havia de regir el corresponent procediment administratiu d'adjudicació de títols habilitants, així com fou també en base al corresponent informe preceptiu i vinculant del Consell que el Govern de la Generalitat va finalment atorgar els esmentats títols, al resoldre el concurs per a l’adjudicació del servei públic de televisió digital local de gestió indirecta pels particulars, mitjançant el qual es varen otorgar 56 programes en 21 demarcacions. 

III. D’acord amb les condicions recollides en el Plec de clàusules administratives i particulars que van regir aquest concurs d’adjudicació, els concessionaris han contret diverses obligacions en matèria de producció pròpia i programació originals. A banda, resulta imprescindible en un moment en què l'inici de la prestació del servei per part dels corresponents concessionaris esdevé quelcom d'imminent, que el Consell clarifiqui i faci públics els criteris específics sobre la base dels quals interpretarà i aplicarà l'ampli i sovint complex règim jurídic al qual es troben sotmesos els dits prestadors. 

IV. En aquest context, cal tenir present que el Consell ha rebut diverses peticions de clarificació, provinents tant del sector públic com privat; així com el fet que en diverses intervencions públiques dutes a terme per part de representants del Consell s'ha assolit el compromís d'elaborar i fer públics tot un seguit de criteris d'interpretació, especialment pel que fa a l'abast i significat de conceptes com ara els de producció pròpia, programació original, emissió en cadena o sindicació de continguts. Així mateix, cal tenir igualment present el compromís d'aquesta institució d'escoltar i ponderar el criteri i el parer dels diversos actors presents i amb interessos en aquest àmbit abans d'adoptar els corresponents criteris definitius.

V. Un dels mitjans emprats per diferents autoritats de regulació, així com per la pròpia Comissió Europea, de forma habitual, és el sotmetiment de determinats projectes de rellevància en sectors estratègics a consulta pública. Aquest tipus de consultes que no s’integren dins d’un procediment administratiu formalitzat, permeten en canvi, i gràcies a les possibilitats que les actuals tecnologies de la informació i comunicació ofereixen, facilitar la transparència i la participació dels diversos subjectes interessats en el marc del procés de formació dels criteris decisoris dels organismes públics, especialment en aquells casos en què ens trobem davant de sectors que presenten, des del punt de vista regulatori, una especial complexitat. 

En definitiva, sens perjudici que el Consell exercirà en el seu dia les potestats que legalment li corresponen en matèria d’interpretació i aplicació del corresponent règim jurídic concessional en relació a cadascun dels corresponents prestadors, s’ha considerat pertinent d’establir, en el marc del present procediment, i de forma general, els criteris de referència. 

Per tot l’ exposat, el Ple del Consell de Audiovisual de Catalunya, adopta els següents:
ACORDS 

1.- Aprovar els Criteris d'interpretació en relació amb les obligacions que integren el règim dels prestadors del servei de televisió digital terrestre d’àmbit local en matèria de programació original, producció pròpia, emissió en cadena i sindicació de continguts que s'annexa al present Acord com a part integrant del mateix. 

2.- Difondre els esmentats criteris mitjançant la seva publicació a la pàgina web del Consell.

Barcelona, 18 de març de 2008

Josep M. Carbonell i Abelló



Dolors Comas d’Argemir i Cendra

President





Consellera secretaria

CRITERIS D’INTERPRETACIÓ DE LES OBLIGACIONS QUE INTEGREN EL RÈGIM DELS PRESTADORS DEL SERVEI DE TELEVISIÓ DIGITAL TERRESTRE D’ÀMBIT LOCAL EN MATÈRIA DE PROGRAMACIÓ ORIGINAL, PRODUCCIÓ PRÒPIA, EMISSIÓ EN CADENA I SINDICACIÓ DE CONTINGUTS.

1. Introducció: Definició de conceptes 

La interpretació correcta de l’ampli ventall d’obligacions dels subjectes prestadors del servei de televisió digital terrestre d’àmbit local, tant públics com privats, requereix de l’autoritat de regulació, entre altres actuacions, l’elaboració de criteris que delimitin de forma adequada tot un seguit de conceptes que apareixen tant a la normativa aplicable com a les bases d’adjudicació corresponents, així com, en alguns casos, en el marc de les diferents propostes presentades en el marc del concurs corresponent. Cal tenir present, així mateix, tal com veurem tot seguit, que aquesta tasca de delimitació conceptual resultarà especialment útil i necessària en aquells casos en què la norma corresponent atribueix al Consell la competència per prendre determinades decisions destinades a concretar les condicions d’aplicació dels conceptes esmentats. 

La primera tasca que cal dur a terme en aquest terreny consisteix a identificar els conceptes en qüestió, així com comprovar fins a quin punt disposem en aquests moments d’una definició mínimament acurada. 

- Producció pròpia. La definició de producció pròpia als efectes de la regulació de la comunicació audiovisual dins l’àmbit de competències de la Generalitat de Catalunya la conté la lletra c de l’article 1 de la Llei 22/2005, de 29 de desembre, de la comunicació audiovisual de Catalunya (LCA). Es tracta d’una definició àmplia, que abasta, com veurem, conceptes diversos. Literalment, el precepte defineix com a producció pròpia “tots els continguts audiovisuals en què la iniciativa i la responsabilitat de l’enregistrament, o bé la propietat o els drets d’explotació corresponen al prestador de serveis de comunicació audiovisual que els difon”. Podem veure clarament com el precepte inclou dins del concepte de producció pròpia dos supòsits molt diferents: d’una banda, els continguts audiovisuals originàriament produïts per part del prestador de serveis audiovisuals corresponent, i de l’altra, els continguts en què, sense que es donin les condicions esmentades més amunt, el prestador n’ostenta de forma directa la propietat o els drets d’explotació. 

- Programació original. Com veurem, es tracta d’un concepte que apareix de forma reiterada en els diferents instruments ordenadors de la prestació del servei que aquí ens ocupa. Això no obstant, i als efectes d’allò que ara ens interessa, no trobem explicitada de forma expressa la definició d’allò que constitueix la programació original de continguts. Cal advertir, en aquest sentit, que l’única al·lusió, en termes de definició, que el nostre ordenament fa al concepte esmentat es formula en negatiu. Concretament, l’apartat b de la disposició addicional trentena de la Llei 62/2003, de mesures fiscal, administratives i d’ordre social, assenyala: “No se considerarán programas originales aquellos que consistan en la mera reemisión de programas televisivos cuya difusión se haya realizado o se esté realizando por otro medio”. Si bé és cert que una definició, com s’ha dit, en negatiu, no sempre resulta un instrument idoni i adequat, cal tenir present que aquesta és l’única norma dins del nostre ordenament que conté una caracterització mínima d’allò que constituiria la programació original. En conseqüència, i malgrat les deficiències en la redacció de la norma, caldrà veure quines conseqüències se’n poden extreure des del punt del vista dels objectius de la present anàlisi. En aquest sentit, cal dir, en primer lloc, que es tracta d’un precepte que vol delimitar el compliment de determinats mínims en matèria de programació original respecte de l’emissió de continguts de forma coincident (encara que no necessàriament simultània) amb altres prestadors: recordem que el precepte requereix que la programació original no consisteixi en la mera reemissió de programes ja difosos o que s’estiguin difonent per altres mitjans. Dit això, cal tenir present, d’una banda, que l’expressió que s’utilitza és la de mera reemissió, per la qual cosa caldrà plantejar-nos si és possible l’existència de casos en què la difusió coincident consisteixi en quelcom més que la mera reemissió. D’altra banda, també cal tenir present que allò que en principi exclouria la norma bàsica estatal és la reemissió de continguts emesos per part de tercers, però no els continguts ja emesos pel mateix prestador. 

- Emissió en cadena. El concepte d’emissió en cadena apareix també de forma freqüent tant en la diversa legislació aplicable com en les corresponents bases reguladores de la prestació del servei, ja sigui per part dels públics com dels privats. Això no obstant, resulta clar que la identificació correcta d’allò que constitueix l’emissió en cadena passa, d’entrada, per una lectura i una comprensió adequades de les previsions que conté la Llei de l’Estat 41/1995, de 22 de desembre, de televisió local per ones terrestres (LTL). Concretament, l’article 7 (apartats 1, 2 i 3) conté les prohibicions relatives a emetre o formar part d’una cadena de televisió per part dels corresponents prestadors del servei de televisió local –d’àmbit públic o privat– i estableix un seguit de criteris per tal d’entendre la concurrència de supòsits d’integració en una cadena o d’emissió en cadena
. Pel que fa al primer, s’estableix que “se entenderá que forman parte de una cadena aquellas televisiones en las que exista una unidad de decisión, considerándose que esta unidad de decisión existe, en todo caso, cuando uno o varios socios, mediante la agrupación de acciones, ejerzan la administración de dos o más sociedades gestoras del servicio, posean en éstas la mayoría de los derechos de voto, o tengan derecho a nombrar o destituir a la mayoría de los miembros de sus respectivos consejos de administración”. Pel que fa al segon, i de forma particularment interessant als efectes del que aquí és objecte de tractament, el legislador estableix que cal entendre que emeten en cadena “aquellas televisiones locales que emitan la misma programación durante más del 25 por 100 del tiempo total de emisión semanal, aunque sea en horario diferente”. En definitiva, el legislador pretén evitar, en l’àmbit de la televisió local, l’existència de supòsits en què, per dir-ho sintèticament, el prestador corresponent renuncia a la seva pròpia capacitat editorial per integrar-se dins d’una estructura superior en el marc de la qual es definirà una part significativa de la seva estratègia d’acció i fins i tot dels continguts a difondre. Per aquest motiu, s’articula una doble prohibició: d’una banda, la relativa a integrar-se, en termes organitzatius, en una estructura superior en què existeixi unitat de decisió, així com de l’altra, la de l’emissió en cadena pròpiament dita. Pel que fa a aquesta darrera, ateses les dificultats d’ordre pràctic que planteja la identificació dels supòsits en què l’emissió dels mateixos continguts respon a l’existència d’una cadena pròpiament dita –en els termes d’unitat d’estratègia d’acció esmentats més amunt–, el legislador estableix, com hem vist, un criteri estrictament quantitatiu: hi ha emissió en cadena quan hi ha una coincidència en els continguts difosos en més d’un 25%. Aquesta previsió la reiteren la lletra e de l’apartat 3 de l’article 32 (pel que fa als prestadors públics) i la lletra e de l’apartat 2 de l’article 53 (pel que fa als prestadors privats) de la LCA. És cert que la redacció del legislador català no és del tot acurada quan parla d’“un màxim del 25% de televisió de proximitat en cadena”. Ara bé, la necessitat d’interpretar la normativa catalana de forma no contradictòria respecte de la normativa estatal, així com de forma coherent amb allò que preveu la mateixa LCA (en aquest sentit, vegeu la lletra f de l’apartat 3 de l’article 32, quan atribueix al Consell la potestat d’establir el percentatge de programació en cadena sota la forma de programació sindicada) no porta a cap altra solució que no sigui entendre els preceptes esmentats com una reiteració i un recordatori d’allò que preveu aquesta darrera. D’altra banda, i val la pena d’advertir-ho ja en aquest moment, l’apartat 5 de l’article 7 de la LTL habilita les comunitats autònomes competents en matèria de mitjans de comunicació per autoritzar emissions en cadena, d’acord amb tot un seguit de paràmetres i requisits que seran objecte de comentari més endavant. 

- Sindicació de continguts. El concepte de sindicació de continguts no apareix en la legislació estatal, sinó exclusivament referit en instruments diversos d’ordenació de la matèria en l’àmbit de Catalunya. Cal dir, així mateix, que s’ha intentat recollir un determinat model de cooperació ja existent en l’àmbit de la comunicació audiovisual d’àmbit local, el qual segurament no té paràmetre de comparació amb altres experiències dins del territori de l’Estat. Sens perjudici de les referències a aquesta matèria que conté la LCA, per tal de trobar una definició mínimament precisa del concepte sindicació de continguts cal recórrer, pel que fa als prestadors públics del servei de televisió local, a la Resolució PRE/2804/2005, de 27 de desembre, per la qual es dóna publicitat a l’Acord del 20 de setembre de 2005, el qual estableix al seu torn el procediment de concessió de programes de televisió digital local als municipis de Catalunya inclosos en les demarcacions que estableix el Pla tècnic nacional vigent de la televisió digital local i el règim jurídic d’aquestes televisions. Concretament, l’apartat 9 de les bases generals aprovades per la Resolució esmentada, i pel que fa a les obligacions referents al contingut de la programació, assenyala què s’entén per sindicació de continguts: “l’emissió de programes (especialment de servei públic) produïts o coproduïts per televisions locals. Les televisions locals autoritzades podran decidir el nombre de programes que els subministra l’estructura de serveis i l’horari d’emissió d’aquests, sens perjudici del que disposa la disposició addicional trentena de la Llei 62/2003, de 30 de desembre (...)”. D’altra banda, pel que fa als prestadors privats corresponents, cal fer referència a allò que preveu el marc del Plec de clàusules administratives particulars i de prescripcions tècniques que han de regir el procediment d’adjudicació de la prestació, en règim de gestió indirecta per particulars, del servei públic de televisió digital local, aprovat pel Govern de la Generalitat en data 8 de novembre de 2005. Concretament, l’apartat 26.2.9 defineix la sindicació de continguts en termes pràcticament idèntics als esmentats més amunt, amb l’omissió de l’al·lusió a la naturalesa de servei públic dels continguts corresponents. Un element particularment destacable en aquest context, i que afecta indistintament els prestadors públics i privats del servei que aquí ens ocupa, és el relatiu al fet que, d’acord amb els instruments d’ordenació corresponents, si bé el concepte de sindicació de continguts faria referència a quelcom diferent de l’emissió en cadena en els termes que n’apunten la caracterització, la rigidesa de les definicions fetes per part del legislador estatal obligarien a incloure dins del concepte d’emissió en cadena totes les emissions coincidents en més d’un 25%, encara que fossin fruit d’un esforç de sindicació. Ara bé, dit això, cal no oblidar, d’altra banda, que l’òrgan autonòmic competent –en aquest cas, el Consell– podrà autoritzar el fet d’ultrapassar aquest límit sempre que les emissions corresponents responguin, precisament, a una activitat sindicada en matèria de continguts. Aquesta és la conclusió que hem d’extreure de la interpretació conjunta de l’apartat 5 de l’article 7 LTL juntament amb les bases reguladores de la prestació del servei, tant pel que fa a prestadors públics com a prestadors privats, quan assenyalen que el Consell “podrà autoritzar, a sol·licitud dels gestors del servei, la sindicació de continguts, en més del 25% de les seves emissions, en atenció a característiques de proximitat territorial i d’identitats socials i culturals d’aquestes demarcacions”. D’altra banda, el legislador ha reafirmat aquesta potestat del Consell mitjançant la lletra f de l’apartat 3 de l’article 33 i de la lletra f de l’apartat 2 de l’article 53 LCA. És evident, doncs, que correspon al Consell no només autoritzar els supòsits que formalment s’haurien d’incloure dins del concepte legal d’emissió en cadena, sinó que ha de precisar l’abast específic de l’activitat de sindicació de continguts, atès que només en aquests darrers casos es podrà atorgar l’autorització esmentada. Si bé és cert que en el marc ordenador de la prestació del servei de televisió digital terrestre d’àmbit local s’ha fet un primer esforç de definició, a aquests darrers efectes, del concepte de sindicació de continguts, també ho és que aquesta definició genèrica presenta encara un marge d’indeterminació important i, en definitiva, d’inseguretat, que correspon al Consell de completar i d’esmenar. 

2. Obligacions dels prestadors en relació amb els conceptes esmentats 

Un cop apuntats els trets definidors dels conceptes bàsics al voltant dels quals gira la present problemàtica, cal assenyalar quines són les obligacions concretes que, en el marc de la prestació del servei de referència, vinculen la prestació del servei de televisió digital local tant pel que fa als subjectes públics com als privats. 

A efectes sistemàtics, cal dividir aquestes obligacions en tres grans àmbits. 

2.1. Obligacions derivades de l’ordenament jurídic vigent 

a) Programació mínima/producció pròpia/programació original. La LCA no estableix obligacions específiques en matèria de percentatges de producció pròpia i/o programació original que resultin vinculants per als subjectes que aquí ens ocupen. L’única obligació que la LCA estableix de forma expressa és la relativa a la difusió d’una programació mínima de quatre hores diàries i trenta-dues setmanals. Això no obstant, cal tenir en compte, d’una banda, l’existència d’un norma bàsica estatal aplicable en aquesta matèria: parlem de la disposició addicional trentena de la Llei de l’Estat 62/2003, de 30 de desembre, de mesures fiscals, administratives i d’ordre social. Segons aquest precepte, el qual amplia i concreta les obligacions previstes en aquest sentit pel legislador autonòmic, els prestadors del servei de televisió digital local estan obligats a emetre la programació mínima esmentada i, a més, aquesta programació ha de ser original i difosa en les franges horàries que preveu la lletra c de l’apartat 2 de la disposició esmentada. D’altra banda, cal tenir igualment present el fet que aquestes previsions són recollides en el marc dels instruments de fixació de les bases ordenadores de la prestació del servei, tant pel que fa als subjectes públics com als privats. En conseqüència, els prestadors del servei que aquí ens ocupa són subjectes a l’obligació d’emetre, d’acord amb les condicions establertes, un nombre mínim de continguts susceptibles de ser enquadrats dins de la definició programació original i a respectar igualment tot un seguit de franges horàries. 

b) Emissió en cadena. Ja hem vist anteriorment com la LTL estableix la prohibició de la formació d’una cadena i de l’emissió en cadena, tot definint totes dues situacions sobre la base d’un seguit de criteris. És clar, doncs, que, en primer lloc, els prestadors del servei de televisió digital local es troben sotmesos a la prohibició de formació d’una cadena en els termes que preveu l’apartat 2 de l’article 7 LTL i la mateixa legislació catalana. Ara bé, d’altra banda, pel que fa a la prohibició de la cadena vinculada a l’emissió de continguts a la qual s’ha fet referència abans, ja hem vist com el seu establiment en el marc de la normativa bàsica estatal anava acompanyat de l’habilitació en favor de l’òrgan competent de la comunitat autònoma corresponent per autoritzar emissions coincidents en un percentatge superior al límit legal del 25%, sempre que fossin fruit d’un esforç cooperatiu de sindicació de continguts. Així mateix, aquesta previsió ha estat recollida tant per la LCA (lletra f de l’apartat 3 de l’article 33 i lletra f de l’apartat 2 de l’article 53) com per les bases ordenadores de la prestació del servei corresponents. D’altra banda, cal no oblidar que sens perjudici dels límits referits fins ara, la disposició addicional trentena de la Llei de l’Estat 62/2003, de 30 de desembre, estableix un límit afegit que actuarà de forma general i que cal entendre vinculant per a les comunitats autònomes. Es tracta del límit relatiu a la impossibilitat de difondre continguts de manera simultània durant un temps superior a les cinc hores diàries i, en qualsevol cas, vint-i-cinc setmanals. Concretament, cal entendre que aquest criteri resulta vinculant fins i tot en aquells casos en què, d’acord amb el que s’exposarà aquí, els prestadors emeten continguts sota la consideració de programació sindicada. Això no obstant, i sens perjudici de l’anterior, en aquells supòsits en què els prestadors corresponents pretenguin emetre esdeveniments d’especial rellevància i interès des del punt de vista de l’accés dels ciutadans a la informació, i amb independència de la tecnologia efectivament emprada, es constati l’existència d’una impossibilitat material d’emetre mitjançant senyals diversos, no es considerarà que la retransmissió coincident dels mateixos entra dins del concepte legal d’emissió simultània.

2.2. Obligacions derivades dels compromisos adquirits, si s’escauen, en l’oferta presentada en el marc del procediment d’adjudicació 

Com és sabut, els compromisos que consten en el marc de l’oferta presentada pel licitador que finalment esdevé l’adjudicatari del títol corresponent, de forma particular aquells que han estat objecte de valoració en el si del concurs, s’incorporen al conjunt de normes i límits que regeixen la futura prestació del servei. Cal fer referència a les obligacions que dins d’aquest àmbit poden incidir en la matèria que ens ocupa.

a) Percentatges de sindicació de continguts 

En el marc de les ofertes presentades pels licitadors que finalment han esdevingut adjudicataris –particularment en l’àmbit de la gestió privada del servei– s’observa, en alguns casos, el compromís relatiu a l’emissió de continguts fruit d’una activitat de sindicació en un percentatge determinat de la programació. Sens perjudici de l’obligació legal de programació mínima original, aquest percentatge esdevé, com a conseqüència d’incloure’l en l’oferta corresponent, una obligació derivada del títol habilitant. Això succeeix tant en relació als supòsits en què aquesta programació sindicada representa una proporció inferior al 25% com en aquells en què la supera. Pel que fa a aquests darrers, cal entendre que el Consell, en la mesura que en el seu moment va emetre l’informe vinculant corresponent relatiu a l’adjudicació de la concessió a favor de l’adjudicatari, accepta i autoritza el percentatge de programació sindicada contingut en el projecte presentat, als efectes d’allò que preveu en aquest sentit la normativa bàsica estatal i autonòmica. En qualsevol cas, resta en mans del Consell la potestat de verificar que ens trobem efectivament davant de supòsits de sindicació de continguts, sobre la base dels criteris i paràmetres que s’assenyalaran després. 

b) Programació mínima/producció pròpia/programació original 

De la mateixa manera que s’acaba d’assenyalar en l’apartat anterior amb relació a la sindicació de continguts, és possible que en el marc de l’oferta presentada pels subjectes que finalment han esdevingut adjudicataris, i respectant sempre els requeriments i els mínims que estableix la normativa vigent, aquests hagin assumit, a través del projecte presentat, tot un seguit de compromisos en matèria de programació mínima, programació original i, més àmpliament, pel que fa al percentatge de producció pròpia que conformarà els seus continguts. És evident que aquests compromisos conformen el règim al qual se sotmet la prestació del servei per part de l’operador corresponent. 

2.3. Obligacions derivades de les decisions adoptades pel Consell com a autoritat de regulació. 

Producció pròpia/sindicació de continguts /programació original. 

Tal com s’ha apuntat abans, i d’acord amb la normativa vigent aplicable, el Consell de l’Audiovisual de Catalunya té conferida la potestat –i fins i tot podríem dir que l’obligació– de pronunciar-se entorn de dos grans aspectes definidors del règim de la prestació del servei de televisió digital local públic i privat. 

En primer lloc, correspon al Consell autoritzar les emissions en cadena, entenent com a tals els supòsits de coincidència pel que fa als continguts emesos en un percentatge superior al 25% legalment establert. Cal insistir, però, en el fet que aquestes emissions només poden ser autoritzades en aquells supòsits que responguin a una estratègia de sindicació de continguts. Aquest darrer és un límit clarament establert pel legislador i que és imprescindible respectar. Així mateix, cal no oblidar que aquesta autorització del Consell pot produir-se de forma expressa, amb posterioritat a l’adjudicació dels títols habilitants, o bé de forma implícita, com ja s’ha dit, en aquells supòsits en què el percentatge sindicació de continguts es fes constar de forma clara en el marc de l’oferta d’aquells qui finalment han esdevingut adjudicataris. En qualsevol dels dos casos, és evident que als efectes d’exercir les competències corresponents, d’autorització en el primer cas i de control en el segon, el Consell ha de clarificar amb precisió quin és el concepte de sindicació de continguts de què es parteix. 

La sindicació de continguts requereix participar en un esforç cooperatiu i a la vegada conservar de manera efectiva el control editorial sobre els continguts emesos per part del prestador corresponent. El Consell entendrà la concurrència d’aquest concepte quan ens trobem davant d’un conjunt de prestadors del servei de televisió que han sumat els seus esforços per tal de produir tot un seguit de continguts, els quals, de forma individual i en exercici de la responsabilitat editorial, són volguts com a propis. Hi ha sindicació de continguts, en definitiva, quan el prestador corresponent contribueix, de formes que a priori podem entendre com diverses, a elaborar tot un seguit de continguts els quals la plataforma corresponent posarà a la seva disposició per tal que els emeti. En qualsevol cas, només ens trobarem davant de supòsits de sindicació de continguts quan aquesta disponibilitat no suposi que el prestador corresponent assumeix compromisos que limiten el seu marge de llibertat editorial pel que fa als continguts concrets a difondre. En definitiva, en els casos de sindicació de continguts, l’estructura corresponent es troba al servei i a la disposició dels prestadors i no a l’inrevés.

Contràriament, i als efectes d’allò que estem tractant aquí, no existirà sindicació de continguts en aquells casos en què existeix una unitat d’acció, implícita o explícita, entre prestadors diversos, de tal forma que l’estratègia de definició dels continguts, així com, en definitiva, la decisió respecte a la difusió d’aquests continguts sigui adoptada per una instància o estructura superior als esmentats prestadors, la qual haurà de ser executada per part d’aquests darrers sobre la base de l’existència d’un vincle o compromís, implícit o explícit, en aquest sentit. Cal advertir, això no obstant, que si bé és cert que la distinció entre sindicació de continguts i cadena es basa principalment en el grau de respecte de la llibertat editorial dels prestadors per part de l’estructura de serveis corresponent, això no pot servir de cap forma per exceptuar la responsabilitat legal en relació amb els continguts difosos, que correspon, en qualsevol cas, als prestadors de serveis de comunicació audiovisual. 

Dit tot l’anterior, i pel que fa als supòsits en què els prestadors integrats dins d’una determinada demarcació no haguessin establert en el seu moment el percentatge de sindicació de continguts corresponent, és clar que correspon al Consell de determinar-lo, en qualsevol cas sobre la base de la conceptuació acabada de dur a terme. Cal dir que aquesta tasca, és a dir, la determinació del percentatge corresponent, només podrà ser duta a terme demarcació per demarcació, a la vista de les característiques demogràfiques i de mercat, així com de les possibilitats que els prestadors de què es tracti s’incorporin dins d’una estructura que veritablement respongui a les característiques pròpies de la sindicació de continguts. Es tracta, doncs, d’una decisió que haurà de ser adoptada pel Consell abans de l’inici legal de l’activitat de prestació corresponent. 

En segon lloc, cal que, sense sortir de la problemàtica general aquí tractada, el Consell abordi igualment una qüestió d’especial interès amb vista a la delimitació correcta i clara del règim de drets i obligacions al qual es troben sotmesos els prestadors del servei. Es tracta de determinar en quins supòsits i sobre la base de quins paràmetres un determinat percentatge de la programació emesa en el marc d’un esforç de sindicació de continguts, o fins i tot de cadena, pot ser imputat al còmput mínim de producció pròpia i/o programació original. 

De manera prioritària, i a la vista del règim vigent aplicable a la prestació del servei de televisió local digital, cal determinar fins a quin punt la participació en la producció sindicada de continguts pot computar-se com a programació original del prestador corresponent. 

Aquesta és una qüestió amb un cert grau de complexitat atès que, com hem vist, la normativa i les previsions aplicables estableixen els corresponents mínims en matèria de programació original a través de la fixació d’un cert nombre d’hores diàries i setmanals. 

S’ha advertit anteriorment que el legislador bàsic estatal, a l’hora d’establir uns paràmetres conceptuals mínims amb vista a delimitar el concepte de programació original, n’excloïa els supòsits que consistissin en una mera reemissió de continguts. En aquest sentit, cal dur a terme en aquest moment una argumentació que sigui coherent amb la resta de conceptes perfilats fins ara. 

Concretament, i en primer lloc, si hem sostingut que l’emissió de continguts com a conseqüència d’un esforç de sindicació no consisteix en la mera difusió de quelcom subministrat per part d’un tercer, sinó que és fruit d’una decisió editorial compartida, sembla evident que el fet que els prestadors corresponents emetin continguts en el marc d’una xarxa de sindicació no es pot considerar, malgrat la més que possible coincidència, una activitat de mera reemissió i, per tant, aliena al concepte de programació original. Dit d’una altra manera, l’emissió de continguts sobre la base d’un criteri editorial propi i com a conseqüència de la participació corresponent (sigui quin sigui el format) en el procés de concebre’ls i elaborar-los entra dins del concepte legal actualment vigent i aplicable de programació original. Qualsevol altra conclusió, cal insistir-hi, no seria coherent amb la interpretació duta a terme fins ara. 

Dit això, també cal advertir que la interpretació anterior no podria cobrir, de la mateixa forma, aquells supòsits en què la programació original sigui objecte de les reemissions corresponents del prestador mateix. Atribuir aquest caràcter de programació original a qualsevol reemissió de programes als quals inicialment calia atribuir aquesta condició només podria ser el fruit d’una interpretació desproporcionada de la norma, així com completament allunyada de la seva finalitat. Malgrat tot, el Consell és conscient que la difusió d’un mateix contingut en finestres horàries diferents pot comportar, en determinats supòsits, un efecte beneficiós tant pel que fa a la persona espectadora (a la qual se li ofereixen possibilitats diverses de gaudir d’un mateix contingut) com al prestador corresponent (en la mesura en què la possibilitat d’oferir un contingut d’especial qualitat i interès en franges horàries diferents li permet consolidar la seva audiència). 

En conseqüència, el Consell entén necessari establir un criteri d’imputació d’un percentatge del temps de redifusió d’un determinat contingut en el còmput corresponent a la programació original (i/o fins i tot a la producció pròpia) mínima, concretament, i en termes generals, corresponent al 25%. Això no obstant, caldrà respectar un seguit de límits tant des del punt de vista del període de redifusió (en un temps màxim d’una setmana) com pel que fa al nombre de repeticions de l’emissió del contingut en qüestió (un màxim de tres). 

D’altra banda, sens perjudici de l’anterior i a la vista d’una bona part de les al·legacions presentades durant la fase de consulta pública d’aquests criteris, és necessari introduir algunes precisions en aquesta matèria. Per part d’un bon nombre de prestadors s’ha posat de manifest la necessitat de tenir particularment en compte les dificultats que planteja l’emissió de programació original durant els caps de setmana i durant l’anomenat període estival (que compren des del 15 de juliol fins el 15 de setembre). A la vista d’això, el Consell imputarà al còmput de programació original, en un percentatge del 50%, les reemissions dutes a terme durant els caps de setmana, i al 100% les dutes a terme durant el període estival, sempre i quan tinguin lloc, totes elles, durant les franges horàries legalment previstes. En aquests casos, com és evident, no seria aplicable l’exigència que la reemissió es dugués a terme al llarg de la mateixa setmana, però sí el límit màxim de tres reemissions. D’igual forma, i en aquells supòsits en què ens trobem davant de l’emissió, dins les franges horàries legalment previstes, i al llarg d’un màxim de vint-i-quatre hores respecte a la primera emissió, de notícies i esdeveniments amb un clar interès per a la comunitat local segons el parer del Consell, aquesta difusió computarà al 100% com a programació original, malgrat que la primera emissió ja hagi tingut lloc prèviament i en un horari diferent. Finalment, el Consell considera també necessari tenir en compte l’esforç de programació original dut a terme en aquells supòsits en què dins d’un programa contenidor consistent de manera principal en una pel·lícula o documental s’inclou, igualment, un comentari o un debat a propòsit d’aquests. A aquests efectes, es computaran aquests fragments com a programació original, sempre i quan el programa hagi estat emès, en la seva major part, dins d’una de les franges legalment previstes a aquest efecte.

Per contra, aquells supòsits en què l’emissió simultània o coincident de continguts sigui el mer resultat de la integració del prestador corresponent en una cadena no sindicada, en els termes en què això ja ha estat conceptuat, aquesta activitat no podrà ser mai encabida o computada en el marc de les obligacions legals en matèria de programació original mínima, atès que en aquest cas concorrerien elements suficients per considerar que l’activitat del prestador corresponent sí que consistiria en una mera reemissió de continguts ja difosos o que s’estiguessin difonent per un altre mitjà. 

Finalment, cal afegir que, com s’ha dit, és possible que en el marc de la fase de licitació, i com a conseqüència de l’adjudicació corresponent, els prestadors (sobretot en aquest cas, prestadors privats) hagin assumit determinats compromisos en matèria de producció pròpia, els quals els seran exigibles no ja per imperatiu legal, sinó com a obligació derivada del règim concessional corresponent. En aquest context, i sens perjudici dels termes en què la LCA defineix el concepte de producció pròpia, resulta pertinent plantejar la possibilitat que determinats esforços de coproducció (en el sentit ampli del terme) puguin ser inclosos i computats en el marc de l’obligació esmentada. 

En primer lloc, el Consell podrà entendre que la quota de participació, sigui quina sigui la modalitat (continguts disponibles per emetre’ls, prestació econòmica, facilitació de determinades infraestructures, capacitats i recursos, etc.), del prestador corresponent en l’elaboració de la programació emesa i originada en el marc d’una estructura de sindicació de continguts, es tradueixi en un percentatge aplicable als còmputs que esdevinguin exigibles com a conseqüència dels compromisos corresponents que l’adjudicatari ha assumit durant la fase de licitació, pel que fa, insistim, a la producció pròpia. 

D’altra banda, en els supòsits en què un determinat prestador s’integri dins d’una estructura que, sense respondre als paràmetres propis de la sindicació de continguts, mantingui una unitat d’acció que es tradueixi en l’emissió coincident de determinats continguts (naturalment, en aquests casos sempre per sota del límit del 25%) i existeixi un cert grau de contribució del prestador en la producció d’aquests continguts, el Consell també podrà imputar el percentatge de participació en la producció corresponent, en relació amb el còmput en matèria de producció pròpia, en els casos en què això sigui necessari. 

3. Conclusions 

1. Els prestadors del servei de televisió digital local tenen l’obligació d’emetre una programació mínima de quatre hores diàries i trenta-dues setmanals, amb la condició afegida que aquesta programació ha de tenir, a més, caràcter original, sens perjudici dels compromisos adquirits en el marc del procediment d’adjudicació. 

2. Els prestadors del servei de televisió digital local tenen l’obligació de respectar el límit legal del 25% pel que fa a la programació en cadena, sens perjudici dels compromisos adquirits en el marc del procediment d’adjudicació. 

3. Els prestadors del servei de televisió digital local poden ultrapassar el límit legal del 25% esmentat en aquells casos en què la programació corresponent respongui al concepte i les característiques de la sindicació de continguts i hagi estat objecte d’autorització implícita (en el marc de l’informe vinculant corresponent) o explícita per part del Consell. En aquest darrer cas, correspon al Consell emetre l’autorització corresponent d’acord amb els criteris fixats en el marc de cadascuna de les demarcacions, i a partir de factors com ara el nombre de prestadors, la població a servir o les estructures de sindicació preexistents en el territori. 

4. L’emissió, per part d’un prestador, de determinats continguts com a conseqüència d’haver-se integrat en una estructura de sindicació, no ha d’impedir considerar el còmput íntegre d’aquests continguts dins del percentatge d’hores de programació original que estableix la normativa vigent. Igualment, el Consell podrà imputar, en el còmput esmentat, d’un percentatge del temps de redifusió d’un determinat contingut, d’acord amb els diversos criteris esmentats al llarg de la part expositiva i acollint en bona mesura les propostes formulades en el marc de la consulta pública duta a terme. Així mateix, la contribució dels prestadors del servei de televisió digital local tant pel que fa a estructures o plataformes de sindicació com fins i tot, en alguns casos, a cadenes pròpiament dites, podrà ser objecte de còmput proporcional en relació amb hipotètics compromisos adquirits sobre percentatges de producció pròpia dins de la programació. 

Barcelona, 18 de març de 2008

Vot particular que presenta el conseller senyor Jaume Serrats i Ollé, vicepresident del Consell, amb el qual discrepa d’una part de l’Acord 34/2008, adoptat pel Ple del Consell de l’Audiovisual de Catalunya en la sessió del 18 de març de 2008.

Aquest conseller, feta una lectura del nou Document aprovat pel Ple del Consell mitjançant Acord de 34/2008, que ha valorat les al·legacions presentades, i en haver comprovat que algun dels passatges que van donar lloc a la seva anterior discrepància no ha estat modificat, es veu obligat a mantenir en part el vot particular que ja va manifestar en la sessió del Ple de 14 de març de 2007, que va aprovar l’Acord 83/2007, en el següent aspecte:

Les programacions comunes en emissió simultània

El conseller signant manifesta la seva discrepància sobre la interpretació legal que el Document fa als límits a la emissió en simultani de programacions comunes per part d’una o més televisions.

El nou Document no ha modificat cap dels arguments sobre emissions en cadena de manera simultània, que ja s’exposaven en el Document que es va presentar a consulta pública, malgrat haver-hi al·legacions que han argumentat la procedència de la revisió. Per tant aquest conseller reitera el que aleshores ja va manifestar mitjançant el seu vot particular.

El nou Document manté el redactat anterior, quan diu:

“D’altra banda, cal no oblidar que sens perjudici dels límits referits fins ara, la disposició addicional trentena de la Llei de l’Estat 62/2003, de 30 de desembre estableix un límit afegit que actuarà de forma general i que cal entendre vinculant per a les comunitats autònomes. Es tracta del límit relatiu a la impossibilitat de difondre continguts de manera simultània durant un temps superior a les cinc hores diàries i, en qualsevol cas, vint-i-cinc setmanals. Concretament, cal entendre que aquest criteri resulta vinculant fins i tot en aquells casos en què, d’acord amb el que s’exposarà aquí, els prestadors emeten continguts sota la consideració de programació sindicada”.

Cal dir a més que el nou Document afegeix una excepció en el concepte d’emissió simultània, quan diu:

“En aquells supòsits en què els prestadors corresponents pretenguin emetre esdeveniments d’especial rellevància i interès des del punt de vista de l’accés dels ciutadans a la informació, i amb independència de la tecnologia efectivament emprada, es constati l’existència d’una impossibilitat material d’emetre mitjançant senyals diversos, no es considerarà que la retransmissió coincident dels mateixos entre dins del concepte legal d’emissió simultània” 

Aquest nou paràgraf, d’entrada, obliga a una apreciació netament subjectiva sobre què són “esdeveniments d’especial rellevància; però sobretot pel conseller signant no sembla procedent l’excepció, ja que preveu que en determinats supòsits les televisions locals s’encaminin cap a funcions d’una televisió autonòmica, alterant la seva naturalesa i, en tot cas, sense base legal que ho justifiqui.   

En canvi, aquest conseller discrepa del límit general d’emissió en simultani, que el Document imposava i continua imposant als prestadors, perquè aquí sí que entén que hi ha interpretacions legals que permeten superar aquesta limitació d’emissió simultània, que si ens atenem a l’exposició del Document restringiria pràcticament les emissions simultànies de programacions comunes per dos o mes televisions locals a una mitjana diària de només tres hores i trenta minuts, conseqüència de repartir la limitació de 25 hores setmanals en els set dies de la setmana.

Imposar aquesta limitació condiciona de manera molt sensible la viabilitat econòmica de les televisions locals de titularitat privada i, per tant, acabaria afectant l’Acord 208/2006, de 21 de juny, aprovat de manera unànime pel Consell, mitjançant el qual s’assumeixen els criteris bàsics que van inspirar el marc regulador aplicable al concurs de la TDT local privada, dels quals el segon, sota el títol “Els grups audiovisuals a Catalunya”, entre altres coses estableix:

“En aquest procés concessional, un dels aspectes que ha calgut tenir en compte i que també es desprèn del propi plec de clàusules administratives és el d’enfortir el sector industrial audiovisual a Catalunya per tal d’aconseguir grups o xarxes audiovisuals amb una dimensió que les doti de capacitat d’invertir en els diferents sectors que abasta la producció audiovisual. En aquest sentit, la televisió local ha de poder assentar-se sobre els grups o xarxes audiovisuals a Catalunya per competir amb les altres ofertes audiovisuals que s’ofereixen a Catalunya. En conseqüència, l’articulació dels licitadors en xarxes o grups empresarials que produeixen sinergies o que constitueixen plataformes de cooperació és un element important a considerar, en la mesura que introdueix en aquest procés garanties addicionals de sostenibilitat dels projectes, tenint en compte l’increment d’oferta que suposa la digitalització i el major nombre d’operadors que han de competir en el mercat audiovisual”
Quina interpretació legal permet obviar la limitació que imposa el Document?. Al meu entendre, aquesta:

L’article 7 de la Llei de l’Estat 41/1995, de 22 de desembre, de televisió local per ones terrestres (LTL), que es presenta sota el títol “Prohibición de emisión en cadena” estableix, en el seu apartat 3, que: “Se entenderá que emiten en cadena aquellas televisiones locales que emitan la misma programación durante más del 25 por 100 del tiempo total de emisión semanal, aunque sea en horario diferente”. Per tant, queda clar que fins a un 25% d’emissió de programacions comunes no es produeix legalment una emissió en cadena; dit d’una altra manera: si ens situem en una programació diària de vint-i-quatre hores, dues o més televisions locals poden emetre programacions comunes fins a un màxim de sis hores sense que siguin considerades legalment emissió en cadena.

És al 2003, vuit anys després, quan la Llei de l’Estat 62/2003, de 30 de desembre, de mesures fiscals, administratives i d’ordre social, inclou la disposició addicional trentena (DA 30) sota el títol: “Obligaciones de programación y limitaciones a la emisión en cadena de los servicios de televisión”, on s’incorpora, pel que fa a la segona part del títol, una limitació de cinc hores diàries i vint-i-cinc setmanals a l’emissió simultània de programes comuns, que equival a una mitjana diària de tres hores i trenta minuts. Però cal fer notar que aquesta limitació es refereix expressament a l’emissió en cadena, no a la totalitat de la programació. Per tant, aquest conseller entén que dues o més televisions, si seguim amb l’exemple d’un dia sencer de programació, poden emetre programacions comunes en emissió simultània una mitjana diària de fins a un màxim de nou hores i trenta minuts, resultants de sumar al reconegut tram lliure de les sis hores la limitació de la mitjana de tres hores i trenta minuts en el tram que legalment es qualifica d’emissió en cadena.

D’altra banda, si ens apropem al tema a través de la normativa catalana, cal precisar que l’apartat 5 del mateix article 7 LTL estableix: “La Comunidad Autónoma competente [...] podrá autorizar [...] emisiones en cadena en atención a características de proximidad territorial y de identidades sociales y culturales de dichos municipios.” 

I en aplicació de l’anterior article, la Llei 22/2005, de 29 de desembre, de la comunicació audiovisual de Catalunya (LCA) permet emetre als operadors públics mitjançant la lletra e de l’apartat 3 de l’article 32, i als operadors privats mitjançant la lletra e de l’apartat 2 de l’article 53: “un màxim del 25% de programació de televisió de proximitat en cadena”. 

Per tant, el legislador català, de manera clara, faculta els operadors locals perquè, seguint l’exemple d’una programació diària de vint-i-quatre hores, en el tram que supera aquelles sis hores que no són legalment cadena, és a dir en les divuit hores restants, dues o més televisions, malgrat hagin utilitzat el tram lliure de les sis hores per emetre programacions comunes en simultani, puguin continuar emetent aquestes programacions comunes fins un màxim del 25% del tram de cadena, és a dir quatre hores i trenta minuts –sempre que els seus continguts siguin qualificats de proximitat d’acord amb els criteris que estableixi el Consell–, de les quals fins a tres hores i trenta minuts es poden emetre en simultani.

Oferir programacions comunes, però no en simultani, en la resta del temps diari de programació necessitarà de l’autorització del Consell, que podrà donar-la si els continguts responen a la definició de la sindicació de continguts, és a dir han d’esser coproduccions entre televisions locals, i sempre que es respecti les quatre hores diàries i trenta dues setmanals de programació original (igual a una mitjana de quatre hores i trenta minuts diaris), de les quals quatre “s’han d’emetre necessariament entre les 13 i les 16 hores i entre les 20  i les 23 hores i hauran de correspondre a continguts relacionats amb l’àmbit territorial de cobertura del servei de difusió per al qual tinguin atribuïda la llicència” segons la D.A.30 de la Llei esmentada anteriorment, que en aquest punt reforça el principi de proximitat que és el signe d’identitat de les televisions locals.

En conclusió, aquest conseller amb el seu vot particular discrepa de la interpretació restrictiva que continua fent el nou Document sobre l’abast de les programacions comunes en emissió simultània, perquè entén que la seva lectura no s’adiu amb una interpretació sistemàtica de la normativa vigent i afecta a la viabilitat econòmica de la TDT local privada
Per tot això el conseller senyor Jaume Serrats i Ollé, vicepresident del Consell de l’Audiovisual de Catalunya, presenta aquest vot particular que discrepa de l’acord majoritari i demana que s’incorpori al text aprovat, tal com estableix l’apartat 3 de l’article 27 de la Llei de l’Estat 30/1992, de 26 de novembre, de règim jurídic de les administracions públiques i del procediment administratiu comú.

Barcelona, 18 de març de 2008

� Com no pot ser d’altra forma, la prohibició legal de formar cadenes s’ha d’entendre sens perjudici de la possibilitat que un mateix titular tingui diverses concessions en diverses demarcacions, en els termes del que s’estableix als articles 19 de la Llei de l’Estat 10/1988, de 3 de maig de televisions privades (en la redacció que li dóna la disposició addicional trenta-dosena de la Llei de l’Estat 62/2003, de 30 de desembre) i 3.10 de la Llei de l’Estat 10/2005, de 14 de juny, de mesures urgents per a la l’impuls de la televisió digital terrestre, de liberalització de la televisió per cable i de foment del pluralisme; i d’acord igualment amb el que va expressar el Consell en el seu Acord d’aprovació de l’informe preceptiu i vinculant en relació amb el plec de clàusules administratives i de prescripcions tècniques del contracte de gestió del servei públic de televisió digital local, i en l’Acord 208/2006, de 21 de juny, que aprova l’informe preceptiu i vinculant en relació amb el procés d’adjudicació de referència.  

